दिनैनि बे गोथार सानाव कक्राझार सहरनि बगानसालियाव थानाय मिरु दुलाराय बर’ फरायसा आफादनि गाहाइ मावखुलियाव खुंगा 59थि फोरोंगिरि सानखौ फालिनायजों लोब्बा लाखिनानै आलादा बर’ बिजोंनि बिथोनगिरिख’ दाफुंना होनायनि थाखाय मोनसे रंजालु हाबाफारि मावफुङो। मिरु दुलाराय बर’ फरायसा आफादनि गाहाइ मावखुलियाव खुंफुंनाय रंजाथाइ सानाव फोरोंगिरि सान थामहिनबा डः सर्बपुल्ली राधाकृष्णननि सावगारियाव आलारि बाथि फोजोंनानै बिबारजों मान बाउनाय आरो केक हानानै रंजाथाइ फालियो। बे हाबाफारियावनो मिरु दुलाराय बर’ फरायसा आफादनि लोगो गाहाइ नेहाथारि खोरोमदाव औवारिजों लोगोसे सेरफांगुरि जनता फरायसालिमानि गोरायुं डः सुबुं बसुमतारी आरो दुलाराय बर’ फरायसा आफादनि गुबुन-गुबुन बिबाननि बिबानगिरिफोर आरो कक्राझारनि खौरांगिरिफोरा बाहागो लायो।